મધ્યકાલીન ગુજરાતી સંતકવિતામાં પદ કે ભજન પ્રકારની ટૂંકી ઊર્મિકાવ્ય સ્વરૂપની રચનાઓ, અંગ, કક્કો, બારમાસી, વાર, તિથિ, મહિના જેવી દશથી પચીસ-પચાસ કડી સુધી વિસ્તરતી દીર્ઘ રચનાઓ, ‘ગુરુ મહિમા’, ‘ચિંતામણી’, ‘ગીતા’ના નામથી ઓળખાતી સાખી-દોહરા-છપ્પા-ચોપાઈ-કડવાબંધની ઓખ્યાન જેવી લાંબી રચનાઓ, ગુરુવંશાળી કે ગુરુપંરપરા દર્શાવતી સાંપ્રદાયિક રચનાઓ ગોષ્ઠિ, સંવાદ, પ્રશ્રોતરી રૂપે જ્ઞાન, વેદાન્ત, અધ્યાત્મ, સાધનાના સિદ્ધાંતોના સવાલ જવાબરૂપે માર્ગદર્શન આપતી રચનાઓ અને અન્યભાષી ભારતના અન્ય પ્રાંતના સંત કવિઓએ પોત પોતાની ભાષામાં રચેલી સંતવાણીનું અનુસરણ કે અનુવાદ રૂપે રૂપાંતરીત થયેલી ગુજરાતી રચનાઓમાં સગુણ સાકાર કે નિર્ગુણ નિરાકારની સ્તુતિ પ્રાર્થના, ગુરુ મહિમા, યોગમહિમા, યોગમાર્ગની જુદી જુદી સાધનાઓ અંગે માર્ગદર્શન, વૈરાગ્યનો ઉપદેશ, પોતાના મનની મૂંઝવણ અને ગૂઢ રહસ્યવાદી અવળવાણી જેવું પ્રકાર અને વિષય વસ્તુનું વૈવિધ્ય આપણને જોવા મળે છે.